Áskoðararnir–bæði tannáringar og vaksin–verða bodnir við á eina ferð til eina ræðandi og viðhvørt eisini vakra dreymaverð. Soleiðis ljóðar innbjóðingin til leikin Flugo! , sum verður sýndur í Norðurlandahúsinum í kvøld. Aldursmarkið er 12 ár! Íblásturin til framsýningina FLUGO! eru kenslurnar, viljin og dreymarnar, sum teir tríggir klovnarnir hittu og sóu í skugganum av teimum túsundtals tjøldunum í Za’ atharis-leguni í Jordan. Saman við áskoðarunum kanna teir ymsar støður, frælsistrá og innibyrgni, dreymar um eydnu og felagsskap. Í eini leikandi og visuellari klovnaframførslu, náa teir við dreymum sínum út um avmarkingarnar. FLUGO! er ein orðaleys uppliving, har fysiskur komikkur hittir spælandi sorgarleik. Hin leikurin á skránni í dag er“ Stop being poor”, sum vann virðislønina fyri bestu framførðslu á Körber Studio Junge Regie Festival 2015 á Thalia Theater í Hamburg. Dómsnevndin segði framførsluna vera merkta av tryggleika og samstarvi, sum viðgjørdi eitt týdningarmikið politiskt evni á ein klókan og stuttligan hátt, hon er myndaliga sterk, við kensubornum leikarum og pallmynd á høgum støði. Leikurin verður spældur á Tjóðpallinum, men tíverri–ella tíbetur? –er longu útselt. Á skránni í dag, í Norðurlandahúsinum kl. 16, er annars eisini ein” panelsamrøða um áskoðarasamvirkan í pall-list”. Talan er um upplegg við Kim Skjoldager-Nielsen, Phd við Teatervetanskap Stockholms Universitet, Steinunn Knutsdóttir, dekan við University of Iceland, Performing Arts, og Sara Gebran, koreograf, lærara og vegleiðara á Choreography Education at The Danish National School of Performing Arts 2012-16. Hetta tiltakið er ókeypis.